ΓΡΑΠΤΗ ΕΡΩΤΗΣΗ E-1614/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Aναπτυξιακή βοήθεια στη Λατινική Αμερική

Πώς αντιδρά η Επιτροπή στην έκθεση DAC του OOΣA με θέμα την παροχή βοηθείας από την Ευρωπαϊκή Ένωση εν σχέσει προς τις παρατηρήσεις που διατυπώνει ιδίως όσον αφορά τη Λατινική Αμερική;

Θα μπορούσε η Επιτροπή να αναφέρει με ποίες συστάσεις συμφωνεί και ποίες απορρίπτει;

Στις περιπτώσεις όπου συμφωνεί δύναται η Επιτροπή να αναφέρει πώς προσπαθεί να θέσει τις αλλαγές εν εφαρμογή;

Aπάντηση του κ. Marin εξ ονόματος της Επιτροπής (15 Ιουλίου 1996)

Η Επιτροπή παρέσχε ενεργό συνδρομή στους εμπειρογνώμονες της Επιτροπής Αναπτυξιακής Βοήθειας (ΕΑΒ) του Οργανισμού Οικονομικής Συνεργασίας και Ανάπτυξης (ΟΟΣΑ) που είναι υπεύθυνοι για την επεξεργασία της έκθεσης σχετικά με την παροχή αναπτυξιακής βοήθειας από την Κοινότητα, δίνοντας, γραπτώς και προφορικώς, τα ζητηθέντα στοιχεία. Η τελική μορφή της εκθέσεως που επεξεργάστηκε η ΕΑΒ, εξετάσθηκε σε μια κοινή συνεδρίαση του ΟΟΣΑ, της Επιτροπής, και αντιπροσώπων των κρατών μελών που έλαβε χώρα στο Παρίσι στις 19 Σεπτεμβρίου 1995.

Η Επιτροπή, συνεπώς, είναι πλήρως ενημερωμένη σχετικά με τα συμπεράσματα αυτής της εκθέσεως και δέχτηκε ευνοϊκά τα σχόλια των εμπειρογνωμόνων της ΕΑΒ αναφορικά με τη συνεργασία υπέρ της Λατινικής Αμερικής. Αυτές οι παρατηρήσεις αφορούν το σύνολο των δράσεων συνεργασίας της Ένωσης (η Επιτροπή διαχειρίζεται τις δωρεές και η Ευρωπαϊκή Τράπεζα Επενδύσεων τα δάνεια).

Οι συστάσεις της ΕΑΒ, που διατυπώνονται στην περίληψη και τα συμπεράσματα του εγγράφου, και απαιτούν ιδιαίτερη προσοχή εκ μέρους της Επιτροπής, αναφέρονται κυρίως σε θέματα προσωπικού, στο ζήτημα του συντονισμού με τα κράτη μέλη, στην αξιολόγηση των δράσεων και στην πραγματοποίηση των «εγγράφων στρατηγικής ανά χώρα «.

Όσον αφορά το προσωπικό οι εμπειρογνώμονες της ΕΑΒ τονίζουν την έλλειψη της Επιτροπής, στον τομέα του ανθρώπινου δυναμικού, για την υλοποίηση των δράσεων στον κοινωνικό τομέα, στη συμμετοχική ανάπτυξη,στα προγράμματα υπέρ των γυναικών, στα δημογραφικά θέματα, στην υγεία, στην εκπαίδευση και στο περιβάλλον. Η Επιτροπή διαθέτει εξειδικευμένο προσωπικό σχεδόν σε όλους τους παραπάνω τομείς, αν και όπως η ίδια παραδέχεται, ο αριθμός τους είναι πολύ περιορισμένος σε σχέση με το φόρτο εργασίας που τους αναλογεί.

Όσον αφορά το συντονισμό με τα κράτη μέλη, η Επιτροπή εκτιμά ότι οι συστάσεις των εμπειρογνωμόνων της ΕΑΒ είναι απολύτως ορθές και υπογραμμίζει ότι αυτές συμπίπτουν με τις γενικές κατευθύνσεις της συνεργασίας με τη Λατινική Αμερική που ορίζονται στην ανακοίνωσή της «Λατινική Αμερική: σημερινή κατάσταση και οι προοπτικές ενίσχυσης της εταιρικής σχέσης (1996-2000)» ((Έγγρ. COM (95) 495 τελικό. )), και οι οποίες θα εφαρμοστούν τη χρονική περίοδο 1996-2000.

Ορισμένα «έγγραφα στρατηγικής» που αφορούν τις χώρες της Νοτίου Αμερικής είναι ήδη διαθέσιμα, ενώ αναμένεται ότι πολύ σύντομα θα είναι έτοιμο το σύνολο των εγγράφων. Από την άλλη, υπάρχουν μελέτες για τις χώρες που αφορούν ειδικά την κατάσταση των γυναικών στη Βολιβία, στη Βραζιλία, στην Κολομβία, στον Ισημερινό και στην Παραγουάη.

Τέλος, η Επιτροπή συμμερίζεται τα συμπεράσματα στα οποία κατέληξαν οι εμπειρογνώμονες της ΕΑΒ σχετικά με την αξιολόγηση και τη σπουδαιότητα του συνυπολογισμού των αποτελεσμάτων στον σχεδιασμό των ενεργειών και τη διάδοση αυτών σε διευρυμένο κοινό και θα ενεργήσει προς αυτή την κατεύθυνση συμμορφούμενη προς τις σχετικές παρατηρήσεις που περιέχονται στην έκθεση της ΕΑΒ.